Andresen ferdig i Vålerenga
Ryktene om at Martin Andresens tid i Vålerenga skal være over, har økt i styrke den siste tiden. Etter det VG Nett erfarer skal en avgjørelse nå være tatt: Martin Andresens skal ikke lede Vålerenga kommende sesong. Vålerenga har i kveld kalt inn til en ekstraordinær pressekonferanse. Etter det VG Nett kjenner til, vil det der bli kunngjort at Andresen og Vålerenga etter sesongen skiller lag: Andresen vil lede Oslo-laget de fem kampene som gjenstår av sesongen, så forlater han klubben. Andresen hadde opprinnelig kontrakt ut neste sesong, men til tross for at Vålerenga-styret uttrykte full tillit til Andresen i sommer, varte samarbeidet bare tre måneder til før man ble enige om å gå hver sin vei.VG skrev søndag at Martin Andresen vurderer et comeback som spiller på toppnivå som følge av den usikre trenerfremtiden. - Jeg vet i alle fall at jeg holder nivået, og med en god sesongoppkjøring bør også det fysiske være på plass, sa Vålerenga-treneren til VG. Mohammed Fellah ønsker et comeback på fotballbanen hjertelig velkommen, etter at Vålerenga-treneren har imponert stort for andrelaget og på treningene den siste tiden. - Det hadde vært kjempemorsomt, bare han ikke tar plassen min! Martin har vært god, både på treninger og i kamper - faktisk blant de beste. Teknisk og pasningsmessig er han den beste, spilleforståelsen er strålende, og han har en vinnervilje som ingen andre, skryter midtbanespilleren.Det er likevel tre og et halvt år siden Andresen sist spilte en fotballkamp på toppnivå, og midtbanespilleren vil være 36 år før neste sesong starter.Andresen har tidligere spilt for Moss, Viking, Stabæk, Wimbledon, Blackburn, Brann, Vålerenga, Follo. Han tok over Vålerenga som trener foran 2008-sesongen. I Oslo-laget har Andresen hatt blandede resultater, men han førte østkantlaget til cupgull i 2009, og seriesølv i 2010. Det har likevel vært mye turbulens i Andresens Vålerenga-tid, mye som følge av to skuffende syvendeplasser, i tillegg til en tiendeplass i hans første år som VIF-trener. For tiden ligger Vålerenga på sjetteplass på tabellen.Det har den senere tid vært spekulert mye i hvem som skal lede Vålerenga neste sesong. Etter det VG Nett vet, og som også andre medier har rapportert, har Oslo-laget vært i kontakt med Tromsøs avtroppende leder, Per Mathias Høgmo. Kjetil Rekdal nevnes også som en høyaktuell kandidat, mens Ronny Deilas resultater i Strømsgodset også er blitt lagt merke til i korridorene på Valle.
Vålerenga har kalt inn til pressekonferanse klokken 18 mandag. Der vil det annonseres at Martin Andresens (35) tid som trener er over.